Saudiya Arabistoni BMT Xavfsizlik Kengashiga a’zo bo‘lishdan bosh tortdi

Saudiya Arabistoni BMT Xavfsizlik Kengashiga 2014—2015-yillar uchun a’zolikdan voz kechdi. U BMT kelishmovchiliklarni yechishga qodir emas, deya ta’kidlamoqda. Xususan, SA Suriyada Bashar Asad rejimining haliyam hukmronlik qilayotganidan norozi.

 Foto © Reuters
“Interfax.ru” nashrining yozishicha, Saudiya Arabistoni Tashqi ishlar vazirligining juma kuni tarqatgan rasmiy bayonotida aytilishicha, BMT Suriya krizisi, shuningdek Falastin va Isroil o‘rtasidagi kelishmovchiliklar masalalarida o‘z vazifasini bajara olmagan. Bundan tashqari, SAni BMTda qaror qabul qilishda ba’zi mamlakatlarning “qo‘li baland kelishi” ham qanoatlantirmasligini bildirdi.
BMT hozircha SAdan Xavfsizlik Kengashiga a’zo bo‘lish bo‘yicha rasmiy inkor javob olganicha yo‘q. BMT Bosh kotibi Pan Gi Mun bu masala yuzasidan XKga a’zo mamlakatlarning qanday qaror qabul qilishini e’tibor bilan kuzatishini ta’kidladi.